Frp har ikke lenger tillit til Brenna
Arbeiderpartiet svarer at forslaget fra Frp er «helt urimelig». De mener at det er nok med kritikk mot statsråd Tonje Brenna (Ap). Samme morgen som saken skal opp til votering på Stortinget fremmer Fremskrittspartiet mistillitsforslag mot Brenna.  De har ikke lenger tillit til statsråden.  Årsaken er Dagens Næringslivs sak som hviser hvordan Brenna visste at Utøya as fikk penger over hennes budsjett. Etter flere måneder med behandling av fjorårets habilitetssaker la Stortingets kontroll- og konstitusjonskomité frem sin konklusjon forrige uke.  Både MDG, KrF og Høyre varsler at de vil stemme for sterk kritikk. MDG og KrF sluttet seg til dette mandag, i lys av nye opplysninger som har kommet frem i saken.  «Sterk kritikk» er det mest alvorlige  Stortinget kan stemme for mot en statsråd - uten å fremme mistillit. NRK meldte om saken først.  Nestleder i Frp, Hans Andreas Limi, mener Brenna har kommet med uriktige og villedende opplysninger til Stortingets organer.  – Brenna har bevisst valgt å holde tilbake opplysninger for Stortinget under behandlingen av kontrollsaken. Det er svært alvorlig, sier Limi til NRK. Statskanalen skriver videre at mistillitsforslaget ikke ligger an til å få støtte fra noen andre partier, og vil dermed falle ved votering.  – Fremskrittspartiet mener Brenna har valgt å tilbakeholde vesentlig informasjon for Stortinget under arbeidet med denne kontrollsaken, og fremmer derfor mistillitsforslag, sier Limi i den nevnte pressemeldingen.  Arbeiderpartiet: Urimelig  – Tonje Brenna sin sak handler om at hun ikke tidlig nok vurderte sin egen habilitet. Hun la selv kortene på bordet og beklaget i juni i fjor, og kontrollkomiteen har vært kjent med dette hele veien, sier Arbeiderpartiets medlem i kontroll- og konstitusjonskomiteen, Frode Jacobsen, til NTB. Han forteller videre at opplysningene som har kommet fram i mediene, ikke er ny informasjon for Stortinget, og ikke noe som er et brudd på opplysningsplikten Brenna har etter Grunnloven. – Fremskrittspartiets mistillitsforslag fremstår helt urimelig og er noe vi avviser, sier Jacobsen. Han får støtte av statsminister Jonas Gahr Støre (Ap):  – Jeg registerer at et parti har fremmet mistillit to timer før debatten. Det er det ikke grunnlag for. Tonje Brenna har min fulle tillit, sier Støre fra Stortingets talerstol.  Stortingsrepresentant Sverre Myrli fra Brennas hjemfylke Akershus er den med lengst fartstid i partiets stortingsgruppe. Han reagerer sterkt: – Dette er bare et spill for å fokus vekk fra Erna Solberg, sier han til VG.  Får ikke støtte fra Høyre Kontrollkomiteens leder og Høyres representant, Peter Frølich, sier at de ikke støtter Frps mistillitsforslag i dag:  – Vi står fast på vår sterke kritikk mot Brenna. Og all informasjon i hennes habilitetssak burde vært sendt til Stortinget tidligere, sier Frølich og fortsetter:  – Det er vanskelig å si om hun har brutt opplysningsplikten overfor Stortinget. Det er et alvorlig spørsmål og må kanskje sjekkes. Dette må diskuteres i kontrollkomiteen før jeg kan si noe mer. Venstres Grunde Almeland ber komiteen vurdere å opprette egne undersøkelser om dokumentene som kom sent til komiteen. Men Venstre støtter ikke Frps mistillitsforslag tirsdag. – Jeg legger til grunn at alle partier gjør sine egne vurderinger i denne saken. Det er helt klart at Tonje Brenna burde sendt over alle dokumentene til kontrollkomiteen tidligere. Samtidig er det slik at dette ikke endrer noe i den spesifikke saken om hennes habilitet, sier han.  Lysbakken: Burde fått dokumentene tidligere SVs representant i kontrollkomiteen, Audun Lysbakken, skriver i en e-post til VG at dokumentene de fikk tilsendt fredag burde kommet tidligere, da de er med på å belyse prosessen som endte med habilitetsbrudd.  – Dokumentene gir etter mitt syn ikke grunnlag for å endre komiteens vurderinger og konklusjoner. Forslaget om kritikk som SV er med på å fremme, er en reaksjon som understreker alvoret i saken på en riktig måte, skriver Lysbakken.  Brenna får kritikk for at hun i sin tid som kunnskapsminister var inhabil i tildelingen av støtte til tre organisasjoner, samt utnevnelsen av Frode Elgesem. Brenna har selv sagt at hun har gjort alvorlige feil.  Ifølge Dagens Næringsliv ble Arbeiderparti-nestlederen i mai 2022 informert om at milliontildelingen som regjeringen ga til Wergelandsenteret også ville komme selskapet Utøya AS til gode. Det skjedde i et budsjettnotat. Brennas tidligere samboer, som hun har barn med, og to venninner sitter i styret til Utøya, skriver avisen. Tonje Brenna erklærte seg ikke inhabil overfor selskapet da – men gjorde det over ett år etter at departementet var informert om bindingen. Statsminister Jonas Gahr Støre har uttalt at disse opplysningene ikke endrer saken. – Tonje Brenna burde tidligere forstått at økonomisk støtte til Wergelandsenteret måtte ses som økonomisk støtte til Utøya AS. Men dette har komiteen allerede slått fast, og det er en sentral grunn til at vi fremmer kritikk mot Brenna, skriver Lysbakken tirsdag. 
Fremskrittspartiet fremmer mistillitsforslag mot arbeids- og inkluderingsminister Tonje Brenna (Ap) tirsdag Grunnen er at Brenna visste om millionstøtte til Utøya AS, som har bånd til henne. Brenna har tidligere innrømmet å ha gjort alvorlige feil i saken. Arbeiderpartiet avviser Fremskrittspartiets mistillitsforslag.